text: Kun få vil købe fodboldaktier
  13 december 2011 kl. 10.42
  Direktør Søren Poulsen er bekymret over den manglende folkelige opbakning til Esbjerg fB Elite A/S. Den går nemlig trægt med at sælge aktier i selskabet.
  Boldklubben har udbudt aktier for ti millioner kroner til private investorer, men kun 500 personer har købt aktier for 1,8 millioner kroner. Tegningsfristen udløber på fredag.
  Esbjerg fB Elite A/S ønsker at rejse 37,5 millioner kroner, og der er på forhånd afsat aktier for 21,5 millioner kroner til sponsorerne.
  
  Ikke en investering
  Aktierne kan ikke betragtes som en investering, da de næppe vil stige i værdi.
  Alligevel er Søren Poulsen forundret over, at der ikke er flere mennesker i en kommune som Esbjerg med 100.000 indbyggere, der vil støtte elite-fodbold.
  Selskabet holdt tirsdag et krisemøde i forsøg på at få sat gang i aktiesalget.
  - Hvis vi ikke når de ti millioner kroner, får det konsekvenser for vores muligheder for at drive topfodbold. DBU kræver en egenkapital på 25 procent af den samlede lønsum, så enten må vi sælge spillere, eller også kan vi ikke skrive nye kontrakter, siger han til dagbladet JydskeVestkysten.
  Avisen skriver i en leder, at det er hele landsdelens ansvar, at sports- og kulturlivet trives.
  